ຜ່ານມາປາກົດມີຫາງສຽງບາງປະການ ທີ່ມີລັກສະນະຫຍໍ້ທໍ້ຂອງລັດຖະກອນບາງຄົນ ຂາດຈັນຍາບັນ ຫຼື ຂາດຄຸນສົມບັດ ເຊິ່ງບາງຄົນກໍ່ອາດລະເມີດວິໄນ ເພື່ອເຫັນແກ່ຜົນປະໂຫຍດເລັກໜ້ອຍ ຫຼື ຈະເປັນຜົນປະໂຫຍດໃຫຍ່ຫຼວງກໍ່ຕາມ ຖ້າວ່າມັນເສຍຫາຍແກ່ສ່ວນລວມແລ້ວ ໜ່ວຍງານຈັດຕັ້ງດັ່ງກ່າວຄວນລົງວິໄນກັນຢ່າງເຂັ້ມງວດ ເພາະມັນຈະລຸກລາມເຮັດໃຫ້ຂາດຄວາມເຊື່ອຖື ແລະ ການຈັດຕັ້ງດັ່ງກ່າວເສຍຫາຍ ເພາະລະບົບບໍລິຫານວຽກຂາດຫຼັກການ.
ບົດນີ້ຜູ້ຂຽນຢາກເວົ້າຄືນເຖິງກົດໝາຍລັດຖະກອນ ເພື່ອເນັ້ນໃຫ້ເອົາໃຈໃສ່ຫຼາຍຂຶ້ນໃນການປະຕິບັດໜ້າທີ່ ເຊິ່ງຢູ່ໃນເອກະສານທີ່ເປັນບົດສັງລວມແຈ້ງຕອບຄຳສະເໜີຂອງປະຊາຊົນ ທີ່ຄະນະເລຂາທິການສະພາປະຊາຊົນນະຄອນຫຼວງວຽງຈັນ ສົ່ງເຖິງສື່ມວນຊົນ ເລກທີ 228/ຄລ ສປນວ ລົງວັນທີ 12/5/2017 ກໍ່ສະທ້ອນໃຫ້ເຫັນວ່າ ມີລັດຖະກອນບາງທ່ານລະເມີດລະບຽບວິໄນ ແຕ່ບົດນີ້ພຽງຢາກຍົກມາສະເໜີບາງມາດຕາຂອງຄຳແນະນຳ ການຈັດຕັ້ງປະຕິບັດກົດໝາຍວ່າດ້ວຍພະນັກງານ-ລັດຖະກອນ ກະຊວງພາຍໃນ ລົງວັນທີ 2 ສິງຫາ 2016 ເຊິ່ງຄຳສັ່ງແນະນຳດັ່ງກ່າວ ເປັນການຮັດກຸມຂຶ້ນຕື່ມແກ່ການຈັດຕັ້ງປະຕິບັດຂອງກົດໝາຍລັດຖະກອນ ເຊັ່ນ: ໃນມາດຕາ 18 ການບັນຈຸເຂົ້າເປັນລັດຖະກອນ 8.1: ການບັນຈຸລັດຖະກອນໃໝ່ ການບັນຈຸພະນັກງານຈາກກຳລັງປະກອບອາວຸດ (ກະຊວງປ້ອງກັນປະເທດ ກະຊວງປ້ອງກັນຄວາມສະຫງົບ)... ໃຫ້ບັນຈຸເຂົ້າຕາມຕົວເລກລັດຖະກອນໃໝ່ທີ່ລັດຖະບານອະນຸມັດໃນແຕ່ລະປີງົບປະມານ ແລະ ອີງໃສ່ຕຳແໜ່ງງານທີ່ກຳນົດໄວ້ຢູ່ໃນໂຄງປະກອບການຈັດຕັ້ງຢ່າງຈະແຈ້ງ ແລະ ໃຫ້ບັນຈຸເຂົ້າໃນງວດໜຶ່ງ ແລະ ງວດສາມຂອງປີງົບປະມານ 8.2 ບຸກຄົນທີ່ຈະຖືກບັນຈຸເຂົ້າເປັນລັດຖະກອນໃໝ່ ຕ້ອງໄດ້ຜ່ານການສອບເສັງ ແລະ ເລືອກເຟັ້ນເອົາຄົນດີ-ຄົນເກ່ງ ມີທັດສະນະຄະຕິການເມືອງໜັກແໜ້ນ ມີຄຸນສົມບັດສິນທຳປະຕິວັດ ເຄົາລົບຕໍ່ການຈັດຕັ້ງ ແລະ ກົດໝາຍ ມີຈັນຍາບັນ ມີປະຫວັດທີ່ຈະແຈ້ງ ມີຄຸນສົມບັດສິນທຳປະຕິວັດ... ໃນຂໍ້ນີ້ຜູ້ທີ່ຈະເຂົ້າເປັນລັດຖະກອນ ຫຼື ໄດ້ເປັນລັດຖະກອນແລ້ວຄວນຈະຕ້ອງສຶກສາໃຫ້ເຂົ້າໃຈແຈ້ງ ແລ້ວມີຈິດສຳນຶກໃນການເຮັດວຽກເພື່ອສ່ວນລວມ ເຮັດວຽກເພື່ອປະຕິບັດໃຫ້ຫຼ້ອນໜ້າທີ່ ເຊິ່ງຕ້ອງໄດ້ຍົກສູງຕໍ່ຄຳເວົ້າທີ່ວ່າ: ຈັນຍາບັນ ແລະ ຄຸນສົມບັດສິນທຳປະຕິວັດ ເພາະຖ້າພະນັກງານຂາດຄຸນສົມບັດດັ່ງກ່າວ ອາດມີຈິດໃຈເຫັນແກ່ປະໂຫຍດສ່ວນຕົນ ເພາະວ່າລັດຖະກອນຄືພະນັກງານຂອງລັດ ກິນເງິນເດືອນຂອງລັດ ຕ້ອງຊື່ສັດຕໍ່ໜ້າທີ່ ຖ້າຝືນກໍ່ຖືວ່າລະເມີດກົດໝາຍລັດຖະກອນ.
ສະຫຼຸບໄດ້ວ່າ: ພະນັກງານ-ລັດຖະກອນທັງເກົ່າ ແລະ ໃໝ່ ຫຼື ຜູ້ທີ່ກຳລັງຈະເຂົ້າເປັນລັດຖະກອນ ຕ້ອງໄດ້ຄຳນຶງເຖິງກົດໝາຍ ແລະ ຈັນຍາບັນຢູ່ສະເໝີ ເນື່ອງຈາກວ່າຕົນກິນເງິນເດືອນຂອງລັດ ຕ້ອງໄດ້ສະໜອງວຽກໃຫ້ລັດ ບໍ່ຊັ້ນກໍ່ຈະຖືກຕີລາຄາວ່າເປັນຜູ້ລະເມີດກົດໝາຍ ອາດຖືກລົງໂທດຕາມກໍລະນີໜັກ ຫຼື ເບົາ.